*Ivan Šaško*

*pomoćni biskup zagrebački*

**Uvod i homilija**

u euharistijskome slavlju

Petka XXI. tjedna kroz godinu (par)

*u crkvi sv. Nikole, biskupa, u Jastrebarskom*

*26. kolovoza 2016. u 11 sati*

**Uvod**

Draga braćo i sestre,

nakon znanstvenoga dijela skupa o *Dječjemu domu za ratnu siročad u Jastrebarskom*, nakon govora i razmišljanja u Zagrebu, okupili smo se ovdje u Jastrebarskom, kako bismo spomenom i molitvom, pred Gospodina stavili prije svega zahvalnost za očitovanje ljubavi, brižnosti i milosrđa po ljudima koji ne bi smjeli potonuti u zaborav. Zato mi je drago da u ime nadbiskupa zagrebačkoga, kardinala Josipa Bozanića, u ovome euharistijskom zajedništvu mogu pozdraviti mons. Milu Bogovića, biskupa gospićko-senjskoga u miru, predvoditelja ovoga slavlja, prečasnoga dekana i župnika Stjepana Rožankovića, subraću svećenike, redovnike i redovnice, predavače i sudionike znanstvenoga skupa i susreta koje je organiziralo Hrvatsko kulturno vijeće, posebnim marom i zalaganjem gospodina Ante Belje. S posebnim poštovanjem pozdravljam hodočasnike iz Slovenije koji su došli sa svojim svećenicima.

Ovoga tjedna se u Europi spominjemo žrtava totalitarnih režima, svjesni da se nalazimo pred čudnim i neprihvatljivim okolnostima u Hrvatskoj, u okolnostima obilježenima iskrivljavanjem istine i neprimjerenim odnosom prema komunističkomu sustavu vladanja i njegovim posljedicama za današnje hrvatsko društvo i državu.

Uistinu je neprihvatljivo da se i nakon dvadeset i šest godina nakon pada komunističkoga režima hrvatska javnost, a osobito djeca i mladi, moraju suočavati s neistinama i 'nepoznanicama' o kojima postoje tako jasna svjedočanstva; u prilikama u kojima su vidljivi toliki pokazatelji zločina, sustavnoga gaženja ljudskoga dostojanstva i prava, oduzimanje života u korist političke partije i pojedinaca, i dalje šireći neistine o pravim promicateljima ljubavi prema čovjeku.

Ovdje se u Svetoj godini milosrđa s poštovanjem i zahvalnošću obraćamo Bogu, da se u svome milosrđu spomene svih nas i da nas vodi snagom svoga Duha koji je nadahnjivao i vodio ljude koji su ovdje napaćenoj djeci očitovali milosrđe. Upravo je karizma sestara milosrdnica iz Slovenije i Hrvatske i svećenika otaca lazarista progovorila ljepotom evanđeoske ljubavi koja se morala suočiti najprije s neizrecivim trpljenjem, bolešću i bijedom ispaćene djece, a zatim i s bešćutnošću ideologije i propagande koja je svjetlo ljubavi željela prekriti tamom laži. Zato je dragocjeno ponovno dati svjetlu da progovori svojom snagom. A najbolji put za to počinje i završava molitvom. U molitvu unosimo i djecu koja su bila u Domu, bilo ona koja su ovdje umrla ili su preživjela; spominjemo se svih koji su pomagali unesrećenima, a molimo za one koji su nanijeli patnju prihvaćanjem zla, nanoseći ga drugima, djelima, riječima, pisanjem i šutnjom o istini.

Ipak, istina pronalazi svoj put i preobražava svijet; unosi radost u živote onih koji ju prihvaćaju. Zato je znakovita naša današnja prisutnost u Jastrebarskom, jer nas povezuje Kristovom ljubavlju, ali i zagovorom blaženoga Alojzija Stepinca, čija je svetost progovorila naročito u karitativnoj skrbi za ratnu siročad i za ljude ugrožene progonima i nezaštićenošću.

Njegova osjetljiva savjest neka i nama, braćo i sestre, bude smjerokaz za skrušenost na početku ovoga slavlja i raskajanost nad našim grijesima kojima smo povrijedili ljubav i nismo bili odraz Božjega milosrđa.

**Homilija**

Liturgijska čitanja: *1Kor* 1, 17-25; *Mt* 25, 1-13

**I.** U Svetome pismu se ne susreću ljudi koji bi bili *ateisti* u današnjemu smislu te riječi, odnosno gotovo se ne spominju ljudi koji ne bi vjerovali u postojanje Boga ili nekoga božanstva. Takav ateizam je proizvod novijega doba i to samo u zapadnoj civilizaciji. No, u Bibliji postoji bezboštvo i protuboštvo, onaj stav i životno ponašanje koje svoje pouzdanje, životni oslonac pronalazi u nekome idolu, a danas bismo rekli: u nekome plodu ideologije.

Bezbožnik je čovjek koji se oslanja na čovjeka i time ulazi u sukob s istinom, odnosno s Bogom. Takav je čovjek nazvan bezumnim ili luđakom, o čemu govori i Psalam 53, 2: *Bezumnik reče u srcu: Nema Boga.* I nastavlja: *Pokvareni rade gadosti, nitko da čini dobro.* To je posljedica ljudske ludosti.

Braćo i sestre, naviještena Božja riječ jasno naznačuje mudrost kao nit vodilju, odnosno – bolje – odnos mudrosti i bezumnosti, mudrosti i ludosti. Sveti Pavao štoviše suprotstavlja 'mudrost ljudske besjede' i Kristov križ, govoreći da je „besjeda o križu ludost onima koji propadaju, a nama spašenicima sila je Božja“. Predivan je taj dio Poslanice Korinćanima, gdje sveti Pavao, koji je itekako poznavao mudrost mudrih ovoga svijeta, govori da je Bog „izludio mudrost svijeta“ i odlučio „ludošću spasiti vjernike“.

Križ ostaje ludost onima koji ne prihvaćaju Boga; raspeti Krist je znak da je i ono što je naizgled najslabije, a oslonjeno na Boga, ipak jače od onoga što ljudska mudrost smatra najjačim. Razlika tih stavova vidi se i u današnjoj Isusovoj prispodobi o mudrim i ludim djevicama.

**II.** Ako se sjetimo i drugih mjesta u Bibliji, naročito prispodoba, razaznajemo daljnji korak, to jest čujemo da je mudar čovjek onaj koji gradi na čvrstoj stijeni, a ne na pijesku. Kuća na pijesku pod naletom vjetra i bujice pada i ruši se. Isus se obraća onima koji slušaju Božju riječ, onima kojima je poznata Božja objava. Zato objašnjava i kaže da je mudar onaj tko sluša Božju riječ; to je zajedničko svima kojima se obraća, ali donosi razliku, a razlika je u vršenju Božje riječi. Mudar je onaj tko sluša i vrši Božju riječ, a bezuman je onaj tko sluša i ne vrši ju.

Zato iz današnje prispodobe naglašavam samo tri detalja. Mudre i lude djevice imaju gotovo jednaka polazišta za susret sa Zaručnikom, ali je razlika u ulju. Puno je tumačenja o tome što sve može značiti slika ulja, ali je očito njihovo obilježje 'ludosti' u tome da nisu ponijele ulja, da nema gorljivosti, djela, u konačnici ljubavi.

Na to se nadovezuje drugi detalj koji bi mogao biti viđen kao neosjetljivost i nemilosrđe. Naime, one koje nemaju ulja traže da im ga daju one koje ga imaju. Odgovor je britak: *Nipošto! Ne bi bilo dovoljno za vas i nas.* U tome odgovoru možemo vidjeti istinu da život ne mogu živjeti po drugima; život se ne može posuditi od drugih. Bog gleda mene, moje izbore, odluke i našu slobodu. Bog nam govori da smo vrijedni i jedinstveni. Čovjek je original u današnjoj kulturi kopija.

To je važno imati na pameti ovdje u Jastrebarskome, u spomenu na Dom za siročad; u spomenu na ljubav onih kojima su neki htjeli oduzeti istinu, ime, njihova dobra djela pretvoriti u zločine.

Danas se pojedinim gradovima i mjestima, koja su očitovala osjetljivost za potrebe djece, običava dodijeliti naslov 'Prijatelj djece'. Znajući to, bilo bi vrijedno razmisliti o onome što se dogodilo ovdje u Jastrebarskom i shvatiti da je Jastrebarsko u povijesti bilo izniman prijatelj djece. Jer, tu se ne radi samo o onima koji su bili vezani neposredno uz dom, nego o gradu, o ljudima, o onima koji su suživjeli s brigama o siročadi. Ako znamo što se sve učinilo za tu djecu, tada bi i Grad Jastrebarsko trebao učiniti puno više da Jastrebarsko bude gledano s ponosom i divljenjem, zbog onoga što je učinjeno za najmanje i napuštene, zahvaćene ratnim strahotama. Umjesto toga, Jastrebarsko se nepravedno promatra kroz lažnu i nametnutu prizmu zločina.

U vjeri u mudrost križa promatramo sve patnje i znamo da ih Gospodin vidi u svome svjetlu. Mi bismo pak nosili krivnju da ne prepoznamo mudrost istoga križa u onima koji su pomagali mnogima da ostanu u životu, trpjeli s povjerenom im djecom, brinuli se za njih do mjere davanja vlastitoga života. Treba prepoznati ljude kojima je ljudska mudrost oduzela sve, ali im ne može uzeti ulje istine i ljubavi s kojim su čekali i dočekali Zaručnika.

**III.** Osim prividne grubosti koju netko može vidjeti u odgovoru djevica koje imaju ulja, slična se grubost može vidjeti i u odgovoru Zaručnika: *Ne poznam vas!* Ali, to je dio iste Radosne vijesti u kojoj je u središtu susret, osobno poznavanje, a proistječe iz ljubavi. Ako nekoga i nešto volim, tada ga želim upoznati; čeznem za susretom. Tako se čini da je ulje koje nedostaje zapravo pokretačka snaga koja čovjeka usmjerava prema susretu s Bogom u radosti.

Redovnicama i svećenicima, uz sve njihove ljudske slabosti, Isus je ovdje bio sve. Oni su radi njega bile u tisuću nepodnošljivih okolnosti, s bezbroj pitanja i nemogućnosti, pred granicama i dvojbama. No, očito je da nisu živjeli sebičnost, nego darovanost, predane svomu pozivu i poslanju. Isus je za njih bio u onima koji su trpjeli.

U ovome slavlju u središtu nisu oni koji su činili zlo; kojima nije stalo do ulaska na gozbu ni do susreta koji Bog priprema, nego su sebe zatvorili u zemaljsko. U središtu je Božji poziv na radost i na činjenje dobrih djela, djela milosrđa, iz ljubavi. Možemo reći da su oni koji i dalje šire neistine o Domu za djecu, o prihvatilištu u Jastrebarskom i drugim mjestima, vrijedni žaljenja, ali mi i za njih molimo da im istina otvori srce i izvede iz zarobljenosti koja ne može voditi u sreću dugoga vijeka.

**IV.** Ipak, današnja je Božja riječ upućena ponajprije nama i našemu sadašnjem življenju i djelovanju.

Kao vjernici možemo upasti u dva pogrješna držanja:

a) u pasivno čekanje, smatrajući beskorisnim svako nastojanje i trud, pretvarajući život u dosadnu čekaonicu, sažalijevajući sami sebe, jer se – navodno – ništa ne može učiniti;

b) a možemo, s druge strane, zauzeti stav u ovome životu kao da nikada ne ćemo morati otići s ovoga svijeta i kao da je sav ljudski život zatvoren u zemaljsko; tada nema iščekivanja susreta, tada je nepotreban Bog koji dolazi.

Braćo i sestre, u sebi nosimo ne samo nejasnu ljudsku čežnju koja nadilazi ovu zemlju. Nosimo vjeru da nam je Bog darovao vječnost u svome Sinu, ali da od nas očekuje budnost. U prispodobi smo čuli da su sve djevice, bez razlike, zadrijemale i zaspale. Bog zna da smo krhki i da svi možemo zadrijemati, poput apostola u Getsemanskome vrtu, kad je bilo najvažnije bdjeti. No, razlika postoji. Ona je u ulju. Tako se čini da Isusov poziv na budnost nije vezan toliko uz našu krhkost i umor koji nas svladava na životnome putu, nego uz pribavljanje ulja.

Slobodno možemo reći da se mudre od ludih nisu razlikovale po vanjštini, niti po spavanju, nego po nečemu što istinski razlikuje ljude, a to je ljubav. Njih pet je imalo vjeru, ali su bile nepokretne, bez djela; imale su oduševljenje, ali bez čvrstoće; nosile su osjećaje kako bi nešto trebalo mijenjati, ali nedovoljno snage za obraćenje.

Kršćanin ne treba znati točan sat. Više negoli poznavati sat, treba znati bdjeti. Kršćanin je vjernik koji u ruci ne nosi kalendar, već kompas. Kršćanima nije grijeh nepoznavanje trenutka, već im je grijeh nepripremljenost, nerazlikovanje smjera u mnoštvu povijesnih i kronoloških događaja. Kršćanin se treba razlikovati po mudrosti koja je izražena u slici ulja. Ulja treba biti dovoljno za sadašnjost. Oni koji misle da Isus dolazi prerano, ostat će bez ulja, a oni koji misle da neće doći, prespavat će najvažnije i najljepše.

Naš život nije neka vrsta čekaonice kada će Isus doći, jer on dolazi svakoga dana i želi nas pronaći zauzete oko dobra, u služenju drugomu čovjeku, u čestitome nastojanju koje pred sobom ne vidi svjetlo svoje slave nego lice Boga koji je došao radi malenih.

Amen.